Plataanisavikka

Plataanisavikka (Chenopodiastrum simplex) on Pohjois-Amerikasta lähtöisin oleva suurilehtinen savikkalaji.Retkeilykasvio 1998, s. 130.

 Ulkonäkö ja koko 
Plataanisavikka on yksivuotinen ja kasvaa 20–80 senttimetriä korkeaksi. Kasvi on väriltään vaihtelevan vihreä ja sen nuoret osat ovat jauhoisia. 
Varsi on pysty, särmikäs, väriltään kellanvihreä, juovainen ja etenkin alaosasta niukkahaarainen. Lehdet ovat varressa kierteisesti. Varren keskiosissa lehtien lapa on kooltaan 4–12 cm ja muodoltaan leveänpuikea, harvaan liuskamaisesti isohampainen ja tavallisesti hertta- tai tylppätyvinen. Lehdetön kukinto on runsashaarainen ja terttumainen, kukkasykeröt ovat pieniä. Plataanisavikka kukkii Suomessa heinä-elokuussa. Pähkylä on kehän muodostaman hedelmäverhiön suojaama. Musta siemen on vaaka-asennossa ja lähes irti pähkylän seinästä. Kooltaan siemen on 1,5–2,7 mm pitkä, hyvin litteä, teräväreunainen ja sileäpintainen.Retkeilykasvio 1998, s. 126–127, 130.Suuri Pohjolan kasvio 2005, s. 114.

Laji muistuttaa suuresti vaahterasavikkaa (C. hybridum). Aikaisemmin se luokiteltiinkin sen alalajiksi (C. hybridum ssp. gigantospermum).USDA: Natural Resources Conservation Service: Plants profile Chenopodium simplex Viitattu 28.2.2013.

 Levinneisyys 
Plataanisavikka on kotoisin Pohjois-Amerikasta, jossa sitä tavataan suurimmassa osassa Yhdysvaltoja ja Kanadaa eteläisimpiä sekä pohjoisen arktisia alueita lukuun ottamatta. Laji on levinnyt tulokkaana ainakin Eurooppaan.Den virtuella floran: Lönnmålla (levinneisyyskartta) Viitattu 28.2.2013.  Suomessa plataanisavikkaa on tavattu Etelä-Suomessa sekä Oulun seudulla. Pääosa Suomen havainnoista on varsin vanhoja.Lampinen, R., Lahti, T. & Heikkinen, M. 2012: Kasviatlas 2011: Plataanisavikan levinneisyys Suomessa. Helsingin yliopisto, Luonnontieteellinen keskusmuseo, Kasvimuseo, Helsinki. Viitattu 28.2.2013.

 Elinympäristö 
Suomessa plataanisavikka on uustulokas, jota on tavattu joutomailla myllyillä ja satamissa.

 Lähteet 
 Retkeilykasvio. Toim. Hämet-Ahti, Leena & Suominen, Juha & Ulvinen, Tauno & Uotila, Pertti. Luonnontieteellinen keskusmuseo, Kasvimuseo, Helsinki 1998.
 Suuri Pohjolan kasvio. Toim. Mossberg, Bo & Stenberg, Lennart. Kustannusosakeyhtiö Tammi, Helsinki 2005 (2003).

 Viitteet 

 Aiheesta muualla 
 Kasviatlas 2020: Plataanisavikan levinneisyys Suomessa.

Luokka:Revonhäntäkasvit